**OBRAZLOŽENJE OPĆEG DIJELA PRORAČUNA**

**UVODNE NAPOMENE**

Na osnovi članka 42. Zakona o proračunu (Narodne novine 144/21), predstavničko tijelo jedinice lokalne i područne (regionalne) samouprave donosi proračun za narednu proračunsku godinu i projekcije za sljedeće dvije godine, do konca tekuće godine i to u roku koji omogućuje primjenu proračuna od 1. siječnja godine za koju se donosi proračun. Uz proračun se donosi i Odluka o izvršavanju proračuna Grada Zagreba za 2023. kao i Plan uravnoteženja proračuna Grada Zagreba za razdoblje od 2023. do 2025. Donošenjem navedenih dokumenata omogućava se financiranje poslova i programa radi ostvarivanja javnih interesa i potreba građana.

Najznačajnije promjene koje utječu na proces proračunskog planiranja za razdoblje 2023. - 2025. sadržane su u novom Zakonu o proračunu i Zakonu o uvođenju eura kao službene valute u Republici Hrvatskoj (Narodne novine 57/22 i 88/22). Odredbe novog Zakona o proračunu koji je stupio na snagu 1. siječnja 2022., a vezane za izradu, predlaganje i donošenje proračuna i financijskih planova po prvi puta se primjenjuju za proračunsko razdoblje 2023. - 2025**. Nadalje, proračun i financijski planovi za razdoblje 2023. - 2025. usvajaju se u novoj valuti euro, što proizlazi iz Zakona o uvođenju eura kao službene valute u Republici Hrvatskoj.**

Programom konvergencije Republike Hrvatske za razdoblje 2023. - 2025. iz travnja 2022. dan je makroekonomski okvir u srednjoročnom razdoblju. Prema navedenim makroekonomskim projekcijama, očekuje se da će nakon rasta BDP-a od 3,0% u 2022., rast BDP-a opet ubrzati na 4,4% u 2023. godini. Tijekom srednjoročnog razdoblja očekuje se nastavak rasta gospodarske aktivnosti po usporavajućoj dinamici od 2,7% u 2024. te 2,5% u 2025. godini. U 2022. godini očekuje se ubrzanje inflacije potrošačkih cijena na razinu od 7,8%, koja će potom u 2023. godini usporiti na 3,7%.

*Tablica 1: Projekcije makroekonomskih pokazatelja Republike Hrvatske*

|  |  |  |  |  |  |
| --- | --- | --- | --- | --- | --- |
|  |  | Projekcija | Projekcija | Projekcija | Projekcija |
|  | 2021. | 2022. | 2023. | 2024. | 2025. |
| BDP - realni rast (%) | 10,2 | 3,0 | 4,4 | 2,7 | 2,5 |
|  Osobna potrošnja | 10,0 | 1,4 | 3,2 | 2,4 | 2,3 |
| Državna potrošnja | 3,1 | 3,3 | 1,9 | 2,0 | 2,1 |
| Bruto investicije u fiksni kapital | 7,6 | 5,8 | 6,1 | 3,9 | 3,6 |
| Izvoz roba i usluga | 33,3 | 6,9 | 6,0 | 4,2 | 3,8 |
| Izvoz roba | 20,0 | 4,8 | 5,4 | 4,6 | 4,1 |
| Izvoz usluga | 51,5 | 9,2 | 6,7 | 3,7 | 3,4 |
| Uvoz roba i usluga | 14,7 | 6,1 | 6,9 | 4,2 | 3,6 |
| Uvoz roba | 14,8 | 5,6 | 6,5 | 4,0 | 3,5 |
| Uvoz usluga | 13,9 | 9,1 | 9,5 | 5,1 | 4,2 |
| Doprinosi rastu BDP-a (postotni bodovi) |  |  |  |  |  |
| Domaća potražnja | 8,3 | 2,8 | 3,6 | 2,7 | 2,6 |
| Promjena zaliha | -4,9 | -0,2 | 1,5 | 0,2 | 0,0 |
| Neto inozemna potražnja | 6,8 | 0,3 | -0,7 | -0,1 | 0,0 |
| Doprinosi rastu BDP-a (postotni bodovi)  |  |  |  |  |  |
| Osobna potrošnja | 5,9 | 0,8 | 1,8 | 1,4 | 1,3 |
| Državna potrošnja | 0,7 | 0,7 | 0,4 | 0,4 | 0,5 |
| Bruto investicije u fiksni kapital | 1,7 | 1,2 | 1,3 | 0,9 | 0,8 |
| Izvoz roba i usluga | 14,0 | 3,5 | 3,3 | 2,3 | 2,1 |
| Uvoz roba i usluga | -7,2 | -3,2 | -3,9 | -2,4 | -2,1 |

*Izvor: DZS, Ministarstvo financija*

*Tablica 2: Kretanje cijena*

|  |  |  |  |  |  |
| --- | --- | --- | --- | --- | --- |
|  |  | Projekcija | Projekcija | Projekcija | Projekcija |
|  | 2021. | 2022. | 2023. | 2024. | 2025. |
| **Deflator BDP-a, promjena (%)** | **3,2** | **6,2** | **4,1** | **2,7** | **2,4** |
| Osobna potrošnja | 2,7 | 7,8 | 3,7 | 2,5 | 2,2 |
| Državna potrošnja | 3,7 | 5,4 | 4,0 | 2,6 | 2,3 |
| Bruto investicije u fiksni kapital | 2,4 | 5,3 | 3,9 | 2,5 | 2,2 |
| Izvoz roba i usluga | 4,6 | 8,5 | 3,5 | 2,5 | 2,4 |
| Izvoz roba | 6,9 | 11,8 | 3,3 | 2,4 | 2,2 |
| Izvoz usluga | 2,1 | 4,9 | 3,7 | 2,7 | 2,5 |
| Uvoz roba i usluga | 6,7 | 11,0 | 3,3 | 2,2 | 2,0 |
| Uvoz roba | 7,4 | 12,1 | 3,3 | 2,2 | 2,0 |
| Uvoz usluga | 2,9 | 4,5 | 3,5 | 2,4 | 2,3 |
| **Indeks potrošačkih cijena, promjena (%)** | **2,6** | **7,8** | **3,7** | **2,5** | **2,2** |

*Izvor: DZS, Ministarstvo financija*

U nadolazećem proračunskom razdoblju očekuje se donošenje Zakona o izmjenama i dopunama Zakona o porezu na dohodak kojim se nastavlja s poreznim rasterećenjem u dijelu koji se odnosi na uzdržavane članove uže obitelji i uzdržavanu djecu. Prijedlogom Zakona je predviđeno povećanje iznosa primitaka kojeg neka osoba može ostvariti i smatrati se uzdržavanim članom s 15.000,00 kuna na 24.000,00 kuna. S obzirom na predložene promjene procjenjuje se da će isto imati utjecaj na smanjenje prihoda Grada s osnove poreza na dohodak i prireza u ukupnom iznosu cca 150 milijuna kuna.

Iako Vlada RH predviđa ubrzanje rasta u 2023. i usporavanje inflacije u odnosu na 2022. godinu, prihodi gradskog proračuna i dalje su pod utjecajem prethodno uvedenih poreznih rasterećenja i poreznih olakšica za mlade jednako kao i poreznih rasterećenja koje se očekuju u 2023.

U tijeku je donošenje Plana razvoja Grada Zagreba za razdoblje 2021. - 2027. kao srednjoročnog akta strateškog planiranja koji će definirati ključne odrednice razvoja Grada u predmetnom razdoblju. Prema prijedlogu strateškog okvira Plana razvoja Grada Zagreba za razdoblje 2021. - 2027., prioriteti javnih politika razvoja Grada Zagreba u srednjoročnom razdoblju, odabrani u skladu sa zaključcima provedene analize razvojnih potreba i potencijala, su:

* + Zeleno i otporno gospodarstvo
	+ Veća društvena jednakost i kvalitetne i dostupne društvene usluge
	+ Učinkovito i održivo upravljanje prostornim i prirodnim resursima
	+ Zelena tranzicija i digitalna transformacija

Sukladno Zakonu o proračunu, Ministarstvo financija sastavilo je i Upute za izradu proračuna jedinica lokalne i područne (regionalne) samouprave. Upute sadrže temeljne ekonomske pokazatelje za razdoblje 2023. – 2025., metodologiju izrade proračuna jedinica lokalne i područne (regionalne) samouprave, planiranje i metodologiju izrade financijskih planova proračunskih korisnika te planiranje rashoda proračunskih korisnika u sklopu decentraliziranih funkcija.

S ciljem što realnijeg utvrđivanja visine prihoda i primitaka Proračuna Grada Zagreba, Gradski ured za financije i javnu nabavu je zatražio od gradskih ureda procjenu namjenskih i drugih prihoda za čiju su naplatu odgovorni u okviru svoje nadležnosti. Ostale prihode i primitke procijenio je Gradski ured za financije i javnu nabavu. Prihodi su procijenjeni na osnovi dosadašnjeg ostvarenja te procjene očekivane naplate u idućim godinama.

Na temelju dostavljenih Uputa za izradu proračuna jedinica lokalne i područne (regionalne) samouprave, Gradski ured za financije i javnu nabavu je izradio i dostavio upute za planiranje proračuna Grada Zagreba svim gradskim uredima, zavodima i službama. Upute su sadržavale temeljna ekonomska ishodišta, procjenu prihoda i primitaka te rashoda i izdataka kao i okvirne prijedloge financijskog plana i metodologiju za izradu financijskih planova. Gradski ured za financije i javnu nabavu je kroz upute za izradu proračuna dao limite za svako gradsko upravno tijelo zasebno.

Planiranju proračunskih rashoda i izdataka pristupilo se s povećanim oprezom, uvažavajući prioritete zasnovane na zakonskim i podzakonskim obvezama, odlukama Gradske skupštine Grada Zagreba te ranije sklopljenim ugovorima.

U proces planiranja proračuna za razdoblje 2023.- 2025. uključeno je 340 proračunskih korisnika koji su dostavili prijedloge svojih financijskih planova nadležnim gradskim upravnim tijelima. Financijski planovi proračunskih korisnika osim proračunskih sredstava Grada uključuju vlastite i namjenske prihode i primitke koje korisnici ostvaruju na svojim računima. Odlukom o izvršavanju proračuna Grada Zagreba za 2023. propisano je izuzeće od uplate namjenskih prihoda i primitaka te vlastitih prihoda proračunskih korisnika Grada Zagreba u proračun Grada Zagreba.

U Registru proračunskih korisnika Grada Zagreba se nalaze sljedeći korisnici:

* 20 javnozdravstvenih ustanova: [3 doma zdravlja](http://www.zagreb.hr/default.aspx?id=494), 7 [poliklinika](http://www.zagreb.hr/default.aspx?id=467), [6 specijalnih bolnica](http://www.zagreb.hr/default.aspx?id=469)[, 1 klinička bolnic](http://www.kbsd.hr/)a, [1 zavod za javno zdravstvo](http://www.stampar.hr/Default.aspx), [1 nastavni zavod za hitnu medicinu](http://www.hitna-pomoc-zg.hr/), [1 ustanova za zdravstvenu njegu u kući](http://www.zagreb.hr/default.aspx?id=470),
* 60 predškolskih ustanova,
* 116 osnovnoškolskih ustanova: [111 redovnih](http://www.zagreb.hr/UserDocsImages/odgoj_obrazovanje_spot/RedovneOsnovneSkole.doc) škola, 2 umjetničke te 3 s posebnim uvjetima obrazovanja ([Centar za odgoj i obrazovanje "Goljak"](http://www.coogoljak.hr), [Centar za autizam](http://www.autizam.hr) i Osnovna škola Nad lipom),
* 66 srednjoškolskih ustanova (57 gimnazija i strukovnih škola, [9 umjetničkih](http://web1.zagreb.hr/default.aspx?id=22067) škola) te [10 učeničkih domova](http://www.zagreb.hr/UserDocsImages/odgoj_obrazovanje_spot/UcenickiDomovi.doc),
* [35](http://web1.zagreb.hr/default.aspx?id=634) ustanova u kulturi: 1 knjižnica[, 11 centara za kulturu, 3 glazbene ustanove,](http://web1.zagreb.hr/default.aspx?id=634) 7 kazališta, [1 likovna ustanov](http://web1.zagreb.hr/default.aspx?id=634)a[, 10 muzeja](http://web1.zagreb.hr/default.aspx?id=634), filmska ustanova i Pogon – Zagrebački centar za nezavisnu kulturu i mlade,
* 16 ustanova socijalne skrbi: [10 domova za starije osobe](http://www.zagreb.hr/default.aspx?id=1815), Duga dom za djecu i odrasle-žrtve obiteljskog nasilja, [Ustanova](http://www.dobri-dom.hr) Dobri dom Grada Zagreba, [Mali dom – Zagreb - Dnevni centar za rehabilitaciju djece i mladeži](http://www.malidom.hr/), Centar za pružanje usluga u zajednici Savjetovalište Luka Ritz, Centar za rehabilitaciju Silver, Centar za pružanje usluga u zajednici Novi Jelkovec,
* 9 vijeća i Koordinacija vijeća i predstavnika nacionalnih manjina,
* Javna vatrogasna postrojba Grada Zagreba,
* Zavod za prostorno uređenje Grada Zagreba,
* Javna ustanova Maksimir,
* Ustanova Zoološki vrt Grada Zagreba,
* Upravljanje sportskim objektima,
* Ustanova za sveobuhvatnu skrb Tigrovi,
* Razvojna agencija Zagreb za koordinaciju i poticanje regionalnog razvoja.

Osim prihoda koje proračunski korisnici Grada ostvaruju iz gradskog proračuna, vlastiti i namjenski prihodi (prihodi za posebne namjene) svih proračunskih korisnika Grada Zagreba koje planiraju ostvariti u razdoblju od 2023. - 2025. također se iskazuju u Proračunu Grada Zagreba za 2023. i projekcijama za 2024. - 2025., kao i rashodi koji će se financirati iz tih prihoda. Namjenski i vlastiti prihodi svih proračunskih korisnika dio su proračuna Grada, ali ne i novčanog tijeka. Korisnici i nadalje na svojim računima ostvaruju te prihode, sa svojih računa podmiruju obveze/rashode koji se iz njih financiraju te su obvezni izvještavati o njihovu korištenju.

U plan proračuna uključena su sredstava za bruto plaće, doprinose i ostale rashode za zaposlenike osnovnih i srednjih škola kao i većine zdravstvenih ustanova, a koja se osiguravaju u Državnom proračunu. Na prihodnoj strani su ova sredstva iskazana na stavci Pomoći proračunskim korisnicima iz proračuna koji im nije nadležan te na stavci Prihodi od HZZO-a na temelju ugovornih obveza.

Konsolidirani Proračun Grada Zagreba za 2023. je u konačnici utvrđen u visini od 2.207.794.800 eura od čega se na Grad u užem smislu odnosi 1.484.165.595 eura, a 723.629.205 eura na proračunske korisnike. U odnosu na 2022. konsolidirani proračun raste za 5%. Na razini Grada u užem smislu proračun je gotovo na istoj razini kao i 2022. dok kod proračunskih korisnika bilježimo značajniji rast od 15% većim dijelom zbog povećanja plaća zaposlenih u javnom sektoru, prvenstveno zaposlenih u obrazovanju i zdravstvu.

Tabelarni pregled Prijedloga proračuna Grada Zagreba za razdoblje 2023.- 2025. s usporedbom 2022. te izvršenjem 2021. daje se u nastavku (prikazano u eurima i kunama):

 EUR





 KN



Kroz prijedlog Proračuna za 2023. je vidljivo planiranje značajno povećanih kapitalnih ulaganja u odnosu na ranija razdoblja i to na način da se ista u što većem omjeru financiraju iz EU sredstava, a što manje iz izvora općih prihoda i primitaka Grada (poreznih prihoda). Ukupno se za kapitalna ulaganja u 2023. planira 231,8 milijuna eura od čega se 102,3 milijuna eura planira realizirati kroz Program radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu.

Republici Hrvatskoj u narednom razdoblju su na raspolaganju dodatna sredstva Europske unije i to s osnova instrumenta Mehanizma za oporavak i otpornost kojim se omogućuje državama članicama korištenje bespovratnih sredstava i zajmova za financiranje ulaganja i reformi kojima se ubrzava oporavak te povećava otpornost gospodarstava. Sredstva se odobravaju na temelju Nacionalnog plana oporavka i otpornosti 2021.-2026. (dalje u tekstu: NPOO) koji se priprema u okviru Nacionalnog programa reformi. Za gotovo sva ulaganja koja su već započela ili će tek dobiti mogućnost prijave i provedbe u okviru NPOO-a, prihvatljivi rashodi su već od 1. veljače 2020., a rok korištenja sredstava, odnosno rok u kojem se moraju završiti reforme i ulaganja je 30. kolovoza 2026. godine. Reforme i investicije koje ispunjavaju uvjete za financiranjem iz Mehanizma uključuju između ostalog i energetsku učinkovitost i obnovu zgrada (posebno u javne zgrade oštećene u potresu – zdravstvene infrastrukture i infrastrukture u području obrazovanja), te za Grad posebno važna, ulaganja u izgradnju, rekonstrukciju ili prenamjenu objekata za potrebe dječjih vrtića i osnovnih škola. Stoga Grad planira uložiti maksimalne napore u planiranju i pripremi planiranih investicija kako bi dobio mogućnost sufinancirati ista iz navedenog izvora.

Također, intenzivno se ulažu napori kako bi se učinkovito iskoristila sredstva koja su Gradu Zagrebu na raspolaganju iz Fonda solidarnosti Europske unije za saniranje posljedica potresa na infrastrukturi u području obrazovanja, zdravstva, prijevoza te kulturnoj baštini.

Pored navedenog, kroz prijedlog ovog Proračuna je vidljiva namjera Grada u dijelu poboljšanja postojećeg standarda građana u raznim područjima djelovanja. Među najznačajnijim stavkama može se istaknuti:

* nastavak ulaganja u objekte predškolskog odgoja i obrazovanja odnosno izgradnja objekata za Dječjeg vrtića Sesvete – područni objekt Kašina, Dječji vrtić Odranski Obrež, Dječji vrtić Ivanja Reka, Dječji vrtić Sesvetski Kraljevec i Dječji vrtić Žitnjak te prenamjena sedam postojećih objekata za Dječji vrtić Jabuka-područni objekt Trnava, Dječji vrtić En ten tini-područni objekt Sesvetska Sopnica, Dječji vrtić En ten tini – područni objekt Sesvetska Selnica, Dječji vrtić Medo Brundo – područni objekt Novi Retkovec, Dječji vrtić Poletarac – područni objekt Studentski grad, Dječji vrtić Sunce – područni objekt Novo Brestje i Dječji vrtić Leptir – područni objekt Cerje,
* nastavak ulaganja na objektima osnovnoškolskog i srednjoškolskog obrazovanja (Osnovna škola Ante Kovačića, Osnovna škola Jakuševec, Osnovna škola Lučko – područna škola Ježdovec i Osnovna škola Brezovica – područna škola Kupinečki Kraljevec te Prva ekonomska škola, gimnazija Tituša Brezovačkog, Gornjogradska gimnazija i Škola primijenjene umjetnosti i dizajna),
* izgradnja Branimirove u Sesvetama od Zagrebačke do Brestovečke i tramvajske pruge od Zvonimirove do okretišta Savišće, rekonstrukcija dijela Sarajevske ulice od Avenije Dubrovnik do Ranžirnog kolodvora, ceste oko jezera Jarun i Sljemenske ceste kao i izvanredno održavanje Jadranskog mosta, Mosta slobode, vijadukta Sava – Odra i protupotresno ojačanje konstrukcije Domovinskog mosta,
* infrastrukturni projekti u području gospodarenja otpadom kao što su Postrojenje za obradu biootpada s pretovarnom stanicom, Centar za ponovnu uporabu – CPU te ugradnja podzemnih spremnika za odlaganje otpada u centru grada,
* solarizacija ustanova Grada Zagreba i izgradnja sunčanih elektrana na objektima Grada Zagreba i Zagrebačkog holdinga d.o.o. u okviru projekta SOLIZAG i programa Sunčani krovovi,
* državna biciklistička ruta broj 2. Greenway i biciklistička magistrala – Zagreb istok,
* nastavak projekta Pomoćnici u nastavi/stručni komunikacijski posrednici kao potpora inkluzivnom obrazovanju i uvođenje novih projekata za darovitu djecu i djecu s teškoćama u razvoju te za deficitarna zanimanja,
* početak radova na rekonstrukciji Doma sportova,
* rekonstrukcija i izgradnja nove suvremene tržnice na mjestu postojeće tržnice Vrapče,
* organizacija vatrogasne službe na području gradske četvrti Sesvete kao stalnog vatrogasnog dežurstva od 0 do 24 sata s profesionalnom vatrogasnom jezgrom od šesnaest zaposlenih te zapošljavanja 30 vatrogasaca u Javnoj vatrogasnoj postrojbi,
* novi javnozdravstveni projekti kao što su dnevna bolnica za poremećaje prehrane, pilot program za kompleksne pacijente, dijabetološko savjetovalište i projekt edukacija laika za provođenje postupka oživljavanja uz upotrebu AVD-a te završetak radova na izgradnji Zavoda za kliničku mikrobiologiju i hospitalne infekcije Kliničke bolnice Sveti Duh, zgrade psihogerijatrije Klinike za psihijatriju Vrapče i ambulante Gračani i cjelovite obnove zgrade Specijalne bolnice za plućne bolesti i Psihijatrijske bolnice za djecu i mladež,
* povećanje smještajnih kapaciteta za skrb o osobama starije životne dobi financiranjem novo izgrađenog doma za starije osobe Markuševec,
* uvođenje kompenzacijskih mjera i potpora za samozapošljavanje roditelja odgojitelja,
* osiguranje dodatnih sredstava za provedbu novih prava iz izmjene Odluke o socijalnoj skrbi,
* uvođenje posebnog programa Kultura i umjetnost u zajednici kojim bi se povećala dostupnost kulturnih i umjetničkih sadržaja u gradskim četvrtima te angažirale lokalne zajednice i civilna društva na poticanju i sudjelovanju u kulturnom životu Grada kao i rekonstrukcija kina Kalnik.

**PRIHODI I PRIMICI**

Plan prihoda Grada Zagreba za razdoblje 2023. – 2025. zasniva se na važećim zakonskim propisima koji reguliraju pripadnost prihoda za financiranje javnih potreba iz nadležnosti lokalne i regionalne samouprave te sadrži plan po ekonomskoj klasifikaciji i izvorima financiranja.

Prihodi i primici Proračuna Grada Zagreba za 2023. planiraju se u iznosu od 2.207.794.800 eura od čega se 1.484.165.595 eura odnosi na prihode i primitke proračuna Grada dok se 723.629.205 eura odnosi na vlastite i namjenske prihode i primitke proračunskih korisnika uključujući višak iz prethodnog razdoblja koji nisu dio novčanog tijeka proračuna.

**PRIHODI / PRIMICI / VIŠAK PRIHODA – UKUPNO**

EUR



EUR



**PRIHODI / PRIMICI / VIŠAK PRIHODA – GRAD**

EUR



**PRIHODI / PRIMICI / VIŠAK PRIHODA - PRORAČUNSKI KORISNICI**

EUR



**Prihodi i primici Proračuna Grada Zagreba po ekonomskoj klasifikaciji za 2023. su:**

**PRIHODI POSLOVANJA**

* prihodi od poreza:
	+ porez i prirez na dohodak,
	+ porezi na imovinu,
	+ porezi na robu i usluge;
* pomoći iz inozemstva i od subjekata unutar općeg proračuna:
	+ pomoći od međunarodnih organizacija te institucija i tijela EU,
	+ pomoći proračunu iz drugih proračuna,
	+ pomoći proračunskim korisnicima iz proračuna koji im nije nadležan,
	+ pomoći izravnanja za decentralizirane funkcije,
	+ pomoći temeljem prijenosa EU sredstava;
* prihodi od imovine:
	+ prihodi od financijske imovine,
	+ prihodi od nefinancijske imovine,
	+ prihodi od kamata na dane zajmove;
* prihodi od upravnih i administrativnih pristojbi, pristojbi po posebnim propisima i naknada:
	+ upravne i administrativne pristojbe,
	+ prihodi po posebnim propisima,
	+ komunalni doprinosi i naknade;
* kazne, upravne mjere i ostali prihodi:
	+ kazne i upravne mjere,
	+ ostali prihodi.

**PRIHODI OD PRODAJE NEFINANCIJSKE IMOVINE**

* prihodi od prodaje neproizvedene dugotrajne imovine:
	+ prihodi od prodaje materijalne imovine - prirodnih bogatstava,
	+ prihodi od prodaje nematerijalne imovine;
* prihodi od prodaje proizvedene dugotrajne imovine:
	+ prihodi od prodaje građevinskih objekata.

**PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova i depozita,
* primici od prodaje dionica i udjela u glavnici,
* primici od zaduživanja.

**Prihodi i primici proračuna Grada Zagreba bez vlastitih i namjenskih prihoda i primitaka proračunskih korisnika** planiraju se u iznosu od 1.484.165.595 eura što je 0,53% više u odnosu na plan proračuna 2022. godine.

Obrazloženje planiranih iznosa prihoda i primitaka daje se u nastavku.

**PRIHODI POSLOVANJA**

**Prihodi poslovanja** planiraju se u iznosu od 1.335.692.181 eura i u strukturi prihoda i primitaka čine 90,0%.

Prihodi od poreza planiraju se u iznosu od 917.167.000 eura i obuhvaćaju porez i prirez na dohodak, poreze na imovinu i poreze na robu i usluge.

Porez i prirez na dohodak planira se u iznosu od 856.100.000 eura i predstavlja najznačajniji prihod Grada.

Naplata poreza i prireza na dohodak regulirana je Zakonom o porezu na dohodak (Narodne novine 115/16, 106/18, 32/20 i 138/20), a u narednom razdoblju predviđaju se izmjene u smislu povećanja iznosa primitaka koje fizičke osobe mogu ostvariti na godišnjoj razini kako bi se i dalje smatrale uzdržavanim članovima.

Prema Zakonu o financiranju jedinica lokalne i područne (regionalne) samouprave (Narodne novine 127/17 i 138/20), prihodi od poreza na dohodak ostvarenog na području Grada Zagreba u cijelosti pripadaju Gradu.

Prema Zakonu o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (Narodne novine 102/20, 10/21 i 117/21), udio za decentralizirane funkcije od 6% može se utrošiti u svrhu saniranja šteta i obnove, a sredstva za pokriće rashoda za decentralizirane funkcije osnovnog i srednjeg školstva, socijalne skrbi, zdravstva i vatrogastva osiguravaju se u cijelosti iz pomoći izravnanja za decentralizirane funkcije koje se osiguravaju u državnom proračunu.

Stopa prireza porezu na dohodak utvrđena je Odlukom o lokalnim porezima i o prirezu porezu na dohodak (Službeni glasnik Grada Zagreba 6/17, 22/17 i 34/20) i iznosi 18% te su u skladu s tim planirani i prihodi od prireza porezu na dohodak.

Porezi na imovinu planiraju se u iznosu od 49.982.000 eura i čine ih porez na promet nekretnina, porez na nasljedstva i darove i porez na kuće za odmor.

Vrijednosno najznačajniji - porez na promet nekretnina, planira se u iznosu od 49.316.000 eura. Prema Zakonu o porezu na promet nekretnina (Narodne novine 115/16 i 106/18) porezna stopa iznosi 3%, a prihod u cijelosti pripada lokalnim jedinicama.

Porezi na robu i usluge planiraju se u iznosu od 11.085.000 eura, a glavnina se ostvaruje od poreza na cestovna motorna vozila.

Pomoći iz inozemstva i od subjekata unutar općeg proračuna planiraju se kao pomoći od međunarodnih organizacija te institucija i tijela EU, pomoći proračunu iz drugih proračuna, pomoći od izvanproračunskih korisnika, pomoći izravnanja za decentralizirane funkcije, pomoći temeljem prijenosa EU sredstava, pomoći iz Fonda solidarnosti i Mehanizma za oporavak i otpornost. Ukupne pomoći planiraju se u iznosu od 212.464.714 eura i čine 14,32% od ukupnih prihoda i primitaka.

* Pomoći od međunarodnih organizacija te institucija i tijela EU planiraju se u iznosu od 927.500,00 eura, a odnose se na projekte Socrates, Life loop, ProGireg, Tribute, Transport innovation te za pripreme i sufinanciranje projekata prijavljenih na međunarodne natječaje;
* Pomoći proračunu iz drugih proračuna planiraju se u iznosu od 7.312.990 eura, a odnose se sufinanciranje najamnine za Arenu, sufinanciranje prijevoza učenika srednjih škola, interventnu mjeru za smanjenje otpada, modernizaciju pothodnika, poticanje obrta, malog i srednjeg poduzetništva, potresni rizik - multisenzorsko snimanje, provedbu ITU mehanizama i projekt Greenway;
* Pomoći od izvanproračunskih korisnika planiraju se u iznosu od 16.600 eura i odnose se na projekt Energetska bilanca, informacijski sustav i strateški dokumenti te projekt Nadogradnja platforme Zagreb Smart City Hub.

* Pomoći izravnanja za decentralizirane funkcije planiraju se u iznosu od 43.800.000 eura. Zakonom o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, udio za decentralizirane funkcije od 6% za pokriće rashoda za decentralizirane funkcije osnovnog i srednjeg školstva, socijalne skrbi, zdravstva i vatrogastva može se utrošiti u svrhu saniranja šteta i obnove zbog potresa, a sredstva za financiranje decentraliziranih funkcija osiguravaju se u cijelosti iz pomoći izravnanja koje se osiguravaju u državnom proračunu;

* Pomoći temeljem prijenosa EU sredstava planiraju se u iznosu od 158.323.764 eura:
* iz Fonda solidarnosti planira se iznos od 81.869.269,00 eura i to za skladištenje i oporabu građevinskog otpada nakon potresa, obnovu potresom oštećenih zgrada, izvanredno održavanje cesta, održavanje i opremanje ustanova osnovnih i srednjih škola, provedbu mjera zaštite kapele Sv. Jurja i refundaciju utrošenih sredstava;
* iz Mehanizma za oporavak i otpornost planiraju se u iznosu od 64.620.660 eura i to za izgradnju, dogradnju, rekonstrukciju i opremanje predškolskih ustanova radi osiguranja infrastrukturnih i materijalnih kapaciteta za povećanje dostupnosti ranog i predškolskog odgoja i obrazovanja odnosno osnovnih i srednjih škola za potrebe jednosmjenskog rada i cjelodnevne nastave te cjelovitu obnovu objekata oštećenih u potresu;
* iz EU fondova u iznosu od 11.833.835 eura planiraju se sredstva za modernizaciju pothodnika, održavanje i opremanje ustanova u kulturi, Interventnu mjeru za smanjenje otpada u Gradu Zagrebu, Potresni rizik Grada Zagreba - multisenzorsko zračno snimanje za potrebe procjene smanjenja rizika, energetsku obnovu zgrada javne namjene, projekt Greenway, projekt Solizag, projekt Sovica, projekt Greenway – savska ruta, školska shema voće, povrće i mliječni proizvodi, reciklažno dvorište u naselju Podsused, provedbu ITU mehanizma te niz manjih projekata i programa;
* Tekući prijenosi između proračunskih korisnika istog proračuna planiraju se u iznosu od 2.083.860 eura i odnose se na prijenos sredstava iz Gradskog ureda za obrazovanje, sport i mlade ustanovi Poliklinika za rehabilitaciju slušanja i govora SUVAG za podmirenje rashoda u okviru programa rehabilitacije djece s teškoćama i za pomoćnike u nastavi – faza V.

Prihodi od imovine obuhvaćaju prihode od financijske i nefinancijske imovine te prihode od kamata na dane zajmove. Planiraju se u iznosu od 56.990.700 eura.

Prihode od financijske imovine čine prihodi od kamata na depozite po viđenju i planiraju se u iznosu od 66.000 eura.

Prihodi od nefinancijske imovine planiraju se u iznosu od 56.858.700 eura i čine ih naknade za koncesije, prihodi od zakupa i iznajmljivanja imovine, naknada za korištenje nefinancijske imovine, naknade za ceste i ostali prihodi od nefinancijske imovine (naknada za zadržavanje nezakonito izgrađene zgrade u prostoru).

Naknade za koncesije obuhvaćaju naknade za koncesije na vodama i javnom vodnom dobru, distribuciju toplinske energije i plina, za izgradnju i upravljanje zračnom lukom, obavljanje dimnjačarskih usluga, koncesije za pružanje javne usluge čišćenja septičkih i sabirnih jama. Planiraju se u iznosu od 2.666.000 eura.

Prihodi od zakupa i iznajmljivanja gradske imovine planiraju se u iznosu od 18.430.000 eura. Obuhvaćaju zakup poslovnih prostora, najam stanova i zakup javnih gradskih površina i poljoprivrednog zemljišta.

Naknade za korištenje nefinancijske imovine planiraju se u iznosu od 5.022.700 eura. Obuhvaćaju naknade za eksploataciju mineralnih sirovina, naknade za korištenje prostora elektrana, spomeničku rentu, naknadu o pravu puta za elektroničku komunikacijsku infrastrukturu, naknadu za pravo lova i naknade za promjenu namjene poljoprivrednog zemljišta.

Naknade za ceste planiraju se u iznosu od 30.490.000 eura. Najveći dio čini godišnja naknada za uporabu javnih cesta što se plaća pri registraciji motornih i priključnih vozila. Ti se prihodi planiraju na temelju Zakona o javnim cestama i Pravilnika o visini godišnje naknade za uporabu javnih cesta što se plaća prigodom registracije motornih i priključnih vozila.

Ostale prihode od nefinancijske imovine čine naknade za zadržavanje nezakonito izgrađene zgrade u prostoru, a planiraju se u iznosu od 250.000 eura.

Prihodi od kamata na dane zajmove planiraju se od kamata na dane zajmove građanima, ustanovama i trgovačkim društvima u javnom sektoru u iznosu od 66.000 eura.

Prihodi od upravnih i administrativnih pristojbi, pristojbi po posebnim propisima i naknada planiraju se u iznosu od 140.482.500 eura.

Upravne i administrativne pristojbe planiraju se u iznosu od 2.812.500 eura i obuhvaćaju županijske, gradske i općinske pristojbe i naknade.

Prihodi po posebnim propisima planiraju se u iznosu od 2.770.000 eura i obuhvaćaju vodni doprinos,

doprinose za šume, ostali nespomenuti prihodi i naknade od financijske imovine.

Vodni doprinos plaća se prema odredbama Zakona o financiranju vodnog gospodarstva (Narodne novine 153/09, 56/13, 120/16 i 66/19), a Gradu pripada 8% od naplaćenog iznosa vodnog doprinosa.

Doprinos za šume planira se prema odredbama Zakona o šumama (Narodne novine 68/18, 115/18, 98/19, 32/20 i 145/20) i koristi za financiranje izgradnje i održavanja komunalne infrastrukture.

Ostale nespomenute prihode najvećim dijelom čine prihodi od sufinanciranja za obnovu zgrada koju plaćaju vlasnici stanova pri obnovi zgrada iz sredstava spomeničke rente te za sufinanciranje obnove pročelja višestambenih zgrada.

Naknade od financijske imovine planiraju se od naknada za izdana jamstva Zagrebačkom Holdingu.

Komunalni doprinosi i naknade planiraju se u iznosu 134.900.000 eura. Komunalni doprinos planira se u iznosu od 27.900.000 eura. Naplata komunalnog doprinosa uređena je Odlukom o komunalnom doprinosu (Službeni glasnik Grada Zagreba 4/19 i 22/20). Sredstva komunalnog doprinosa namijenjena su financiranju gradnje objekata i uređaja komunalne infrastrukture: javnih površina, nerazvrstanih cesta, groblja i krematorija te javne rasvjete.

Komunalna naknada se planira u iznosu od 107.000.000 eura. Pitanje utvrđivanja, obračuna i naplate komunalne naknade uređeno je Odlukom o komunalnoj naknadi (Službeni glasnik Grada Zagreba 4/19 i 11/20) te Odlukom o vrijednosti boda komunalne naknade (Službeni glasnik Grada Zagreba 23/18). Sredstva komunalne naknade u cijelosti se raspoređuju za provođenje programa radova na održavanju komunalne infrastrukture.

Kazne, upravne mjere i ostali prihodi planiraju se u iznosu od 8.587.267 eura i čine ih kazne i ostali prihodi koji obuhvaćaju naknade režijskih troškova vanjskih korisnika, naknade troškova postupka, povrate u proračun, prihode od prodane električne energije te druge manje prihode koji se ne planiraju posebno.

**PRIHODI OD PRODAJE NEFINANCIJSKE IMOVINE**

Prihodi od prodaje nefinancijske imovine planiraju se u iznosu od 28.549.000 eura. U strukturi prihoda i primitaka čine 1,92%. Obuhvaćaju prihode od prodaje neproizvedene i proizvedene dugotrajne imovine.

Prihodi od prodaje materijalne imovine – prirodnih bogatstava planiraju se u iznosu od 16.000.000 eura, a odnose se na prodaju zemljišta radi formiranja parcele, kod legalizacije građevinskih objekata ili prodaje putem javnog natječaja.

Prihodi od prodaje nematerijalne imovine – ostala prava planiraju se u iznosu od 270.000 eura, a odnose se na prihode prema ugovorima o pravu građenja.

Prihodi od prodaje građevinskih objekata planiraju se u iznosu od 12.279.000 eura i to:

Prihodi od prodaje stambenih objekata u iznosu od 4.779.000 eura:

* prihodi od prodaje POS stanova – doznake APN,
* prihodi od prodaje stanova na kojima postoji stanarsko pravo planiraju se sukladno Zakonu o prodaji stanova na kojima postoji stanarsko pravo. Ostvaruju se uglavnom od obročne otplate stanova, a koriste se za pribavljanje stanova za socijalne potrebe građana Grada Zagreba,
* prihodi od prodaje nadstojničkih stanova planiraju se sukladno Zakonu o prodaji stanova namijenjenih za nadstojnika stambene zgrade.

Prihodi od prodaje poslovnih objekata planiraju se u iznosu od 7.500.000 eura i odnose se na prihode od prodaje poslovnih prostora i garaža.

**PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova i depozita,
* primici od prodaje dionica i udjela u glavnici,
* primici od zaduživanja.

Ukupni primici od financijske imovine i zaduživanja te ukupni izdaci za financijsku imovinu i otplate zajmova iskazani su u računu financiranja.

Ukupni primici od financijske imovine i zaduživanja planirani su u iznosu od 119.924.414 eura i to:

* prodaja udjela u APIS-u u iznosu od 38.489.614 eura,
* zaduživanje za kapitalne rashode u iznosu od 49.622.000 eura,
* ustupi potraživanja ZOV-a (faktoring) u iznosu od 31.772.800 eura,
* povrat zajmova u iznosu od 40.000 eura.

U odnosu na 2022. primici od financijske imovine i zaduživanja su manji za 64,5 milijuna eura.

**Vlastiti i namjenski prihodi i primici proračunskih korisnika** uključujući višak iz prethodnog razdoblja planiraju se u iznosu od 723.629.205 eura što je 15,40% više u odnosu na plan 2022. Na rast planiranih prihoda najznačajnije utječe povlačenje sredstava iz EU fondova.

Vlastiti i namjenski prihodi proračunskih korisnika planiraju se u proračunu, ali nisu dio novčanog tijeka te korisnici i nadalje na svojim računima ostvaruju te prihode i sa svojih računa podmiruju obveze/rashode koji se financiraju iz ovih izvora.

Najznačajnije stavke prihoda kod proračunskih korisnika čine sredstva od pomoći koju korisnici ostvaruju iz državnog proračuna u iznosu od 279.270.489 eura, prihodi od HZZO-a na temelju ugovornih obveza u iznosu od 206.752.100 eura, pomoći temeljem prijenosa EU sredstava u iznosu od 104.997.520 eura, prihodi po posebnim propisima (sufinanciranje cijene predškolskog odgoja, ulaznice za kazališta i muzeje, sufinanciranje cijene obroka u školama itd.) u iznosu od 73.281.811 eura te vlastiti prihodi proračunskih korisnika u iznosu od 39.504.644 eura.

**RASHODI I IZDACI**

Rashodi i izdaci Proračuna Grada Zagreba za 2023. uključujući planirano pokriće manjka iz prethodnog razdoblja planiraju se u ukupnom iznosu od **2.207.794.800** eura od čega se na račune proračunskih korisnika odnosi **723.629.205** eura.

**UKUPNO RASHODI / IZDACI / POKRIĆE MANJKA**

 EUR



EUR



**RASHODI / IZDACI / POKRIĆE MANJKA – GRAD ZAGREB**

EUR



EUR



 **UKUPNO RASHODI / IZDACI / POKRIĆE MANJKA – PRORAČUNSKI KORISNICI**

EUR



 EUR



Proračunski korisnici su samostalno u aplikaciju unosili svoje financijske planove za 2023. te projekcije za 2024. i 2025. godinu. Odlukom o izvršavanju proračuna Grada Zagreba za 2023. predviđeno je da se namjenski i vlastiti prihodi što ih ostvare proračunski korisnici ne uplaćuju na račun Proračuna Grada Zagreba.

Rashodi i izdaci Proračuna Grada Zagreba za 2023. su:

**RASHODI POSLOVANJA**

* rashodi za zaposlene,
* materijalni rashodi,
* financijski rashodi,
* subvencije,
* pomoći dane u inozemstvo i unutar općeg proračuna,
* naknade građanima i kućanstvima na temelju osiguranja i druge naknade,
* ostali rashodi;

**RASHODI ZA NABAVU NEFINANCIJSKE IMOVINE**

* rashodi za nabavu neproizvedene dugotrajne imovine,
* rashodi za nabavu proizvedene dugotrajne imovine,
* rashodi za dodatna ulaganja na nefinancijskoj imovini;

**IZDACI ZA FINANCIJSKU IMOVINU I OTPLATE ZAJMOVA**

U nastavku se daje obrazloženje rashoda i izdataka Proračuna Grada Zagreba.

**RASHODI POSLOVANJA** planirani su u iznosu od 1.681.415.047 eura od čega se na račune proračunskih korisnika odnosi 615.505.862 eura.

**Rashodi za zaposlene** planirani su u ukupnom iznosu od 736.134.292 eura od čega se 458.457.602 eura odnosi na plaće zaposlenih kod proračunskih korisnika kojima se sredstva ne doznačuju iz proračuna Grada Zagreba. Od navedenog najveći dio odnosi se na zaposlene u osnovnim i srednjim školama te na zaposlene u bolnicama i ostalim zdravstvenim ustanovama za koje se sredstva osiguravaju iz državnog proračuna odnosno iz HZZO-a. U odnosu na 2022. rashodi za zaposlene kod proračunskih korisnika veći su za 27.866.286 eura.

**Materijalni rashodi** planirani su u ukupnom iznosu od 558.576.361 euro od čega se 149.057.701 euro odnosi na materijalne rashode koji se financiraju iz vlastitih i namjenskih sredstava proračunskih korisnika, a 409.518.660 eura na materijalne rashode koji se financiraju iz proračunskih sredstava. Od materijalnih rashoda koji se financiraju iz proračunskih sredstava najveći dio se odnosi na tekuće i investicijsko održavanje komunalne infrastrukture kao i objekata Grada za što se planiraju sredstva u iznosu od 189.075.210 eura. Od materijalnih rashoda koji se financiraju iz vlastitih i namjenskih sredstava proračunskih korisnika najveći dio u iznosu od 79.516.626 eura se odnosi na materijal i energiju dok se 18.024.376 eura odnosi na rashode za usluge tekućeg i investicijskog održavanja.

**Financijski rashodi** planirani su u ukupnom iznosu od 12.235.691 eura od čega se na financijske rashode Grada odnosi 10.565.020 eura. Obuhvaćaju otplatu kamata za primljene kredite i zajmove, sredstva za bankarske usluge i usluge platnog prometa, zatezne kamate, negativne tečajne razlike i ostale nespomenute financijske rashode.

**Subvencije** su planirane u ukupnom iznosu od 132.862.500 eura i gotovo u cijelosti se odnose na sredstva financirana iz proračuna Grada. Obuhvaćaju subvencije trgovačkim društvima u javnom sektoru te subvencije trgovačkim društvima, poljoprivrednicima i obrtnicima izvan javnog sektora. Najveći se dio subvencija planira za javni gradski prijevoz ZET-a, za Zagrebački inovacijski centar d.o.o. i potpore poduzetnicima, za poticanje manifestacija u funkciji razvoja gospodarstva Grada, zakupninu za polivalentnu dvoranu Arena te zapošljavanje osoba s invaliditetom.

**Pomoći** su planirane u iznosu od 34.806.385 eura od čega se 33.380.085 eura odnosi na proračun Grada. Najznačajniji iznos pomoći u visini od 21.236.000 eura planira se za Fond za obnovu Grada Zagreba, Krapinsko-zagorske županije i Zagrebačke županije te za Hrvatsko narodno kazalište u Zagrebu u visini od 7.354.200 eura.

**Naknade građanima i kućanstvima** planiraju se u ukupnom iznosuod 99.061.688 eura, a gotovo u cijelosti se odnose na isplate iz samog proračuna Grada (97.305.830 eura). U ovoj skupini rashoda planirana su sredstva za naknade za roditelje odgojitelje, dodatak uz mirovinu, pomoć kućanstvima za troškove stanovanja, novčanu pomoć za novorođenčad, za učenički i studentski standard te potpore djeci nestalih i poginulih branitelja, za stipendije te za ostale naknade.

**Ostali rashodi** u ukupnom iznosu od 107.738.130 eura obuhvaćaju tekuće i kapitalne donacije, kazne, penale, naknade šteta i kapitalne pomoći, a na isplate iz proračuna Grada odnosi se 105.580.200 eura. Na tekuće donacije u novcu iz proračuna Grada ukupno se odnosi 49.148.800 eura od čega je najznačajnije sufinanciranje programa sporta, vjerski i privatni vrtići, nezavisna produkcija u kulturi, Vatrogasna zajednica Grada Zagreba te Gradsko društvo Crvenog križa Zagreb.

Kapitalne pomoći iz proračuna Grada u iznosu od 42.561.300 eura se najvećim dijelom, u iznosu od 31.772.800 eura, odnose na pročišćavanje otpadnih voda, na obnovu voznog parka Zagrebačkog električnog tramvaja u iznosu od 5.145.000 eura te na Centar za gospodarenje otpadom u iznosu od 5.312.100 eura.

**RASHODI ZA NABAVU NEFINANCIJSKE IMOVINE** planirani su u ukupnom iznosu od 337.129.423 eura od čega se 231.813.920 eura odnosi na proračun Grada dok se 105.315.503 eura odnosi na proračunske korisnike. Kapitalna ulaganja koja se iskazuju ovim razredom ekonomske klasifikacije su u 2023. za 120.713.457 eura veća u odnosu na 2022. godinu.

**Rashodi za nabavu neproizvedene dugotrajne imovine** su ulaganja nastala u postupku stjecanja nefinancijske imovine i klasificiraju se prema njezinim pojavnim oblicima. Za ove rashode planirano je ukupno 4.514.238 eura od čega se 4.144.630 eura odnosi na proračun Grada. .

**Rashodi za nabavu proizvedene dugotrajne imovine** u iznosu od 223.020.775 eura obuhvaćaju ulaganja u stambene i poslovne objekte, ceste, željeznice, plinovod, vodovod i kanalizaciju, ostale građevinske objekte, postrojenja i opremu, prijevozna sredstva, knjige, umjetnička djela, ostale izložbene vrijednosti te nematerijalnu proizvedenu imovinu. Od navedenog iznosa na korisnike se odnosi 82.947.795 eura. Kapitalna ulaganja iz proračuna Grada realizirat će se najvećim dijelom putem Gradskog ureda za obnovu, izgradnju, prostorno uređenje, graditeljstvo, komunalne poslove i promet, a prema Programu radova kapitalnih ulaganja u objekte za društvene djelatnosti i za obnovu objekata oštećenih potresom u Gradu Zagrebu u 2023. i Programu radova na području prometa i komunalnog gospodarstva u Gradu Zagrebu u 2023.

**Rashodi za dodatna ulaganja na nefinancijskoj imovini** su ulaganja kojima se produžuje vijek upotrebe, povećava kapacitet, mijenja namjena ili znatno poboljšavaju funkcionalna svojstva nefinancijske imovine, a iznose ukupno 109.594.110 eura, od čega se na proračunske korisnike odnosi 21.998.100 eura.

**IZDACI ZA FINANCIJSKU IMOVINU I OTPLATE ZAJMOVA** iznose ukupno 146.768.930 eura, što je za 80.037.096 eura manje nego u 2022. Od navedenog iznosa u Gradskom uredu za financije i javnu nabavu za otplatu primljenih kredita planirana su sredstva u iznosu od 79.147.000 eura, od čega 4.818.000 za otplatu beskamatne kratkoročne pozajmice državi koju je Grad dobio u 2020., 50.000.000 eura za povrat kratkoročne pozajmice od Europske banke za obnovu i razvoj, dok se preostali iznos na ovom uredu odnosi na redovite otplate glavnice po dugoročnim investicijskim kreditima Grada. Na Gradskom uredu za mjesnu samoupravu, civilnu zaštitu i sigurnost se planiraju sredstva u iznosu od 13.006.900 eura za otplate po ustupima potraživanja iz 2021. U Gradskom uredu za gospodarstvo, ekološku održivost i strategijsko planiranje planirana su sredstva u iznosu od 29.862.700 eura na projektu Pročišćavanje otpadnih voda. U Gradskom uredu za upravljanje imovinom i stanovanje planirana su sredstva u iznosu od 18.380.000 eura za otplatu po robnim kreditima.

**PRENESENI MANJAK**

U Godišnjem izvještaju o izvršenju Proračuna Grada Zagreba za 2021. i Financijskom izvještaju o prihodima i rashodima, primicima i izdacima Grada Zagreba za razdoblje 1. siječnja do 31. prosinca 2021. kao rezultat poslovanja Grada Zagreba utvrđen je manjak proračuna u ukupnom iznosu 921.001.456,25 kuna odnosno 122.237.899,83 eura. U Financijskom izvještaju o prihodima i rashodima, primicima i izdacima Grada Zagreba za razdoblje 1. siječnja do 30. rujna 2022. utvrđen je višak u iznosu od 515.637.686,17 kuna odnosno 68.436.881,83 eura, od čega se procjenjuje pokriće manjka od 300.000.000,00 kuna odnosno 39.816.842,52 eura do kraja 2022. godine. Slijedom navedenog je utvrđena procjena manjka do kraja 2022. godine u iznosu od 621.001.777,95 kuna odnosno 82.421.100 eura (fiksni tečaj konverzije 7,53450).

Proračunom Grada Zagreba za naredno razdoblje se planira pokriće procijenjenog manjka u 2023. i projekcijama za 2024. i 2025. prema sljedećoj dinamici:

• 2023. godina – 39.817.000,00 eura

• 2024. godina – 39.817.000,00 eura

• 2025. godina – 2.787.100,00 eura

Grad će u narednom razdoblju nastaviti poduzimati sve mjere za pravodobno prikupljanje i ostvarenje proračunskih prihoda, uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni prihodi bili dostatni za pokriće dijela prenesenog manjka te rashoda i izdataka u skladu s definiranom dinamikom.